Soome eestlane tarbib pigem kodumaist kultuuri
Soome eestlased hoiavad end kodumaa tegemistega kursis, sest Soome asjadesse ei lase süveneda aja- ja infopuudus.
Mardilaat Rein Sikk (EPL arhiiv)
Soomes püsivalt elav eestlane on oma uues elukohas väga hästi kodunenud, kuid jälgib peamiselt ikka sünnimaa kultuurielu, selgub Turu ülikooli professori Mikko Lagerspetzi värskest uuringust eestlaste kultuuritarbimise kohta Soomes.
Kuna Soome lahe põhjakaldal viibimise põhiline eesmärk on töö või selle tõttu sinna kolinud pereliige, käiakse võrreldes soomlastega teatris, kinos ja muusikaüritustel vähem. „Peamine põhjus ongi ajapuudus,” viitas Lagerspetz reedel Helsingis uuringutulemusi tutvustades.
Teine põhjus, miks Soomes elavad eestlased on pigem huvitatud sünnimaa kultuurist ja meediast, on puudulik teave kohaliku kultuurielu kohta. Kuid – mida kauem on eestlased Soomes viibinud, seda vähem nad Eesti kultuuri vastu huvi tunnevad.